Hoekom is my kleuter altyd honger? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Hoekom is my kleuter altyd honger?
Sommige kinders vra letterlik heeldag : “Mamma, wat kan ek eet?”. Dit voel asof die kos in ‘n bodemlose put verdwyn as of dit nooit bestaan het nie.
Dit kan wees dat jou kleuter waarlik honger is, of hy kan eet om ander redes. Daar is twee basiese soorte honger: emosioneel en fisies. Emosionele honger is wanneer ons eet om te verwerk hoe ons voel, en fisiese honger het te doen met die liggaam se behoefte aan energie en nutriënte. Dit is belangrik dat ons kinders bewus is van al twee soorte honger. Vra hom hoe honger hy is. Baie baie honger, ‘n bietjie honger, of eintlik versadig. Jy kan hom ook vra of dit sy magie is wat honger voel, of sy brein/koppie is wat lus is vir iets om te eet? Dit kan ‘n rukkie vat voordat hy begin besef dat hy dalk nie waarlik honger is nie, maar dat ander faktore ‘n rol speel in sy soeke na kos.
Help hom om te praat oor hoe hy voel. Leer hom van kleins af om oor gevoelens en emosies te praat. Brei sy woordeskat uit deur hom woorde soos “verveeld”, “moeg”, “bang”, “alleen” ens. te leer gebruik.
Indien jy weet dat jou kleuter nou net geëet het, of indien dit amper etenstyd is, kan dit goed wees om sy aandag af te lei. Hy is dalk net verveeld en wil van die verveling ontslae raak deur te eet. Dit sal hom ook leer om hom nie altyd na kos te wend nie.
Maak seker dat jou kleuter die nodige nutriënte inneem. Selfs al is jou kind so maer soos ʼn kraai, beteken dit nie dat hy kan eet net wat hy wil nie. Slegte eetgewoontes in kinders sal lei tot volwassenes wat oorgewig, sonder energie of ongesond is. Kinders moet ook nie ‘n volwasse dieet eet nie. Veselryke en laevet-kosse sal jou kind nie van die nodige energie voorsien nie. Sorg dat hy die nodige gesonde vette inneem.
Hou by vaste etenstye en versnaperings tussen-in. Hoe minder honger jou kindjie is, hoe minder sal hy op ‘n slag kan eet, en hoe meer klein etetjies sal hy per dag nodig hê. Dit is egter goed vir ons almal om some honger te voel. Ons leef in ‘n mikrogolfwêreld en is gewoond aan onmiddellike bevrediging. Dit is dus soms moeilik om te wag vir ons kos. Wanneer jou kind honger is, sal hy meer geneig wees om genoeg te eet tydens maaltye, en behoort hy nie so gou weer honger te word nie.
Wanneer jou kleuter vra vir iets om te eet wanneer jy weet dat hy nie honger kan wees nie, kan dors ook ‘n rol speel. Hy vertolk moontlik dors as honger. Bied water aan. Hy mag ook moeg wees en sy energie probeer aanvul deur lekkers en verfynde stysels te wil eet. Maak dus seker dat hy genoeg slaap kry.
Wees op die uitkyk vir ander faktore wat emosionele stres kan veroorsaak, soos ‘n maatjie wat weggetrek het, of ‘n nuwe skooljaar by ‘n nuwe juffrou. Help jou kleuter deur hom te ondersteun, met hom te gesels, sy juffrou op hoogte te hou, en hom ‘n emosionele woordeskat te help ontwikkel.